**ELŐTERJESZTÉS**

**Szombathely Megyei Jogú Város Közgyűlésének 2017. március 2-i ülésére**

**Javaslat az önkormányzat tulajdonában lévő nem lakás céljára szolgáló   
helyiségek bérleti díjának megállapítására**

A helyiségbérlet szabályairól szóló 17/2006. (V. 25.) számú önkormányzati rendelet 26. § (3) bekezdése szerint az önkormányzat a helyiségek bérleti díját minden évben megváltoztathatja. A változtatás mértékét évente az önkormányzat költségvetési rendeletével egy időben kell megállapítani.

Szombathely Megyei Jogú Város Önkormányzata a bérbeadás útján hasznosított helyiségek bérleti díját 2010. évet megelőzően minden év áprilisában a fogyasztói árindexnek megfelelő mértékkel emelte. 2010. évtől azonban a Közgyűlés évente arról határozott, hogy a bérleti díj mértékét nem emeli meg, tekintettel a gazdasági környezet állapotára és a helyiség bérleti piacon észlelhető állandósult túlkínálatra.

A 2016. évben lejáró helyiségbérleti jogok meghosszabbításáról minden esetben a Gazdasági és Városstratégiai Bizottság döntött, a helyiségek bérleti díjait minden esetben felülvizsgáltattuk a SZOVA Zrt. szakértőjével.

Az alábbi táblázat a 2005. évtől kezdődően 2009. évig a nem lakás céljára szolgáló helyiségek bérleti díjának évenkénti emelkedését mutatja:

|  |  |
| --- | --- |
| Év | Emelkedés  mértéke (%) |
| 2005. | 6,8 % |
| 2006. | 3,6 % |
| 2007. | 3,9 % |
| 2008. | 8,0 % |
| 2009. | 6,1 % |

2010. évet megelőzően minden év áprilisában a fogyasztói árindexnek megfelelő mértékkel valósult meg a díjemelés.

Tekintettel arra, hogy 2010. évtől nem történt bérleti díj emelés, javaslom a Tisztelt Közgyűlésnek, hogy a bérleti díjakat 2017. évben 10 %-os mértékkel emelje meg.

Szombathely, 2017. február 24.

**/: Dr. Puskás Tivadar :/**

**Határozati javaslat**

**.... /2017. (III.2.) Kgy. sz. határozat**

A Közgyűlés – figyelemmel a helyiségbérlet szabályairól szóló 17/2006. (V.25.) sz. önkormányzati rendelet 26. § (3) bekezdésében foglaltakra – úgy határozott, hogy 2017-ban a bérbeadás útján hasznosított önkormányzati tulajdonú helyiségek **bérleti díját 10 %-kal megemeli.**

**Felelős**: Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(A végrehajtásért:

Lakézi Gábor a Városüzemeltetési Osztály vezetője

Dr. Németh Gábor, a SZOVA Zrt. vezérigazgatója)

**Határidő:** A bérlők értesítésére 2017. március 31.